ვახტანგ ერქომაიშვილი
ვახტანგ ივტიხის ძე ერქომაიშვილი (დ. 18 ოქტომბერი, 1932, ქობულეთი, — გ. 18 მაისი, 2001, თბილისი) — ქართველი ფილოსოფოსი. ფილოსოფიის მეცნიერებათა დოქტორი (1977), პროფესორი (1978). დაამთავრა თბილისის სახელმწიფო უნივერსიტეტის (თსუ) ფილოსოფიის ფაკულტეტი (1956). 1956–1958 წლებში პედაგოგიურ მოღვაწეობას ეწეოდა ქობულეთის საშუალო სკოლაში. 1961 წლიდან მუშაობდა საქართველოს მეცნიერებათა აკადემიის ფილოსოფიის ინსტიტუტში (1966 წლიდან — უფროსი მეცნიერი თანამშრომელი). 1968 წლიდან იყო თსუ-ის ფილოსოფიის ფაკულტეტის დიალექტიკური მატერიალიზმის კათედრის უფროსი მასწავლებელი, კათედრის გამგე. აქტიურად მონაწილეობდა ქართული ენციკლოპედიისათვის ფილოსოფიური მასალების მომზადებაში. იკვლევდა თანამედროვე დასავლური ფილოსოფიის ძირითად მიმდინარეობებს, შემეცნების თეორიისა და დეტერმინიზმის პრობლემებს.